Strandgangers gewaarskuArgieffoto: Pixabay.com Die Nasionale Seereddingsinstituut (NSRI) waarsku strandgangers en ander seegebruikers om versigtig te wees aangesien die volmaanspringgety Sondag sy piek aan die kus bereik. Springgety veroorsaak dat die gety hoër is as gewoonlik tydens hoogwater, laer as gewoonlik tydens laagwater en dit bring ook sterker seestrome as normaal mee. Springgety duur volgens die NSRI vir die dae wat tot volmaan lei, asook ŉ paar dae ná volmaan. Rowwe seetoestande word tot die einde van die week verwag. Dié verskynsel kom tydens volmaan en nuwemaan voor. “Die NSRI maan swemmers, hengelaars en mense wat langs die kuslyn loop om bewus te wees van die springgety en versigtig te wees. Ons versoek ouers om te verseker dat kinders altyd onder die toesig van ŉ volwassene is as hulle naby seewater is,” het Craig Lambinon, woordvoerder van die NSRI, gesê. Skakel 112 van enige selfoon om ŉ noodgeval in en om die see aan te meld.